Byla C-109/03

KPN Telecom BV

prieš

Onafhankelijke Post en Telecommunicatie Autoriteit (OPTA)

(College van Beroep voor het bedrijfsleven prašymas priimti prejudicinį sprendimą)

„Telekomunikacijos – Direktyva 98/10/EB – Atvirojo tinklo teikimas balso telefonijai – Informacijos, susijusios su abonentais, suteikimas – Kainos nustatymas“

Sprendimo santrauka

1. Teisės aktų derinimas – Telekomunikacijų sritis – Atvirojo tinklo teikimas (ATT) balso telefonijai ir visuotinės telekomunikacijų paslaugos nustatymas – Direktyva 98/10 – Telefonų abonentų informacijos paslaugos – Visuotinių paslaugų teikėjo pareigos – Su abonentais susijusios atitinkamos informacijos suteikimas – Sąvoka „atitinkama informacija“

(Europos Parlamento ir Tarybos direktyvos 98/10 6 straipsnio 3 dalis)

2. Teisės aktų derinimas – Telekomunikacijų sritis – Atvirojo tinklo teikimas balso telefonijai ir visuotinės telekomunikacijų paslaugos įsteigimas – Direktyva 98/10 – Telefonų abonentų informacijos paslauga – Visuotinių paslaugų teikėjo pareigos – Su abonentais susijusios atitinkamos informacijos suteikimas – Sąnaudų apskaičiavimas – Ribos

(Europos Parlamento ir Tarybos direktyvos 98/10 6 straipsnio 3 dalis)

1. Sąvoka su abonentu susijusi „atitinkama informacija“, kurią turi pateikti visuotinės paslaugos teikėjas 1998 m. vasario 26 d. Europos Parlamento ir Tarybos direktyvos 98/10/EB dėl atvirojo tinklo teikimo balso telefonijai ir dėl visuotinių telekomunikacijų paslaugų konkurencinėje aplinkoje 6 straipsnio 3 dalies prasme, yra tik ta informacija, kuri yra susijusi su prieštaravimo būti įtrauktiems į skelbiamą abonentų sąrašą nepareiškusiais abonentais ir kurios pakanka katalogo naudotojams identifikuoti jų ieškomus abonentus. Ji iš principo turi apimti šiuos duomenis: abonentų vardus (pavardes) ir adresus, įskaitant pašto indeksą, telefono numerį ar numerius, kuriuos jiems priskyrė atitinkama organizacija. Tačiau valstybės narės gali numatyti, kad naudotojams bus suteikti kiti duomenys, kai, atsižvelgiant į konkrečias nacionalines sąlygas, jų prireikia siekiant identifikuoti abonentus.

(žr. 36 punktą ir rezoliucinės dalies 1 punktą)

2. Visuotinės paslaugos teikėjo pareiga teikti „atitinkamą informaciją“ „sąžiningomis, sąnaudomis pagrįstomis ir nediskriminuojančiomis sąlygomis“ Direktyvos 89/10/EB dėl atvirojo tinklo teikimo balso telefonijai ir dėl visuotinių telekomunikacijų paslaugų konkurencinėje aplinkoje 6 straipsnio 3 dalies prasme reiškia, kad kai šie duomenys apima asmenų vardą (pavardę) ir adresą, taip pat jiems skirtą telefono numerį, o visuotinės paslaugos teikėjas, pateikdamas šiuos duomenis tretiesiems asmenims, gali prašyti atlyginimo, padengiančio šių duomenų faktines suteikimo sąnaudas. Atvirkščiai, kiek tai susiję su papildomais duomenimis, kurių toks teikėjas nėra įpareigotas pateikti tretiesiems asmenims, jis turi teisę, be jų pateikimo sąnaudų, prašyti padengti sąnaudas, kurios jam pačiam teko gaunant šiuos duomenis, jeigu užtikrinama, kad tretieji asmenys nėra diskriminuojami.

(žr. 42 punktą ir rezoliucinės dalies 2 punktą)

TEISINGUMO TEISMO (pirmoji kolegija) SPRENDIMAS

2004 m. lapkričio 25 d.( )

„Telekomunikacijos – Direktyva 98/10/EB – Balso telefonijos atvirojo tinklo nuostatos – Informacijos, susijusios su abonentais, suteikimas – Kainos nustatymas “

Byloje C-109/03

dėl College van Beroep voor het bedrijfsleven (Nyderlandai) 2003 m. sausio 8 d. nutartimi, kurią Teisingumo Teismas gavo 2003 m. kovo 10 d., pagal EB 234 straipsnį pateikto prašymo priimti prejudicinį sprendimą byloje

KPN Telecom BV

prieš

Onafhankelijke Post en Telecommunicatie Autoriteit (OPTA),

dalyvaujant

Denda Multimedia BV,

Denda Directory Servines BV,

TEISINGUMO TEISMAS (pirmoji kolegija),

kurį sudaro kolegijos pirmininkas P. Jann, teisėjai A. Rosas, K. Lenaerts, S. von Bahr ir K. Schiemann,

generalinis advokatas M. Poiares Maduro,

posėdžio sekretorius H. von Holstein, kanclerio pavaduotojas,

atsižvelgęs į rašytinę proceso dalį ir įvykus 2004 m. gegužės 19 d. posėdžiui,

išnagrinėjęs rašytines pastabas, pateiktas:

– KPN Telecom BV, atstovaujamos advokatų B. L. P. van Reeken ir E. Pijnacker Hordijk,

– Onafhankelijke Post en Telecommunicatie Autoriteit (OPTA), atstovaujamos advokatų A. B. van Rijn ir B. J. Drijber,

– Denda Multimedia BV, atstovaujamos advokatės T. F. W. Overdijk,

– Italijos vyriausybės, atstovaujamos I. M. Braguglia, padedamo avvocato dello Stato P. Gentili,

– Europos Bendrijų Komisijos, atstovaujamos M. Shotter ir W. Wils,

susipažinęs su 2004 m. liepos 14 d. posėdyje pateiktą generalinio advokato išvadą,

priima šį

Sprendimą

1 Šis prašymas priimti prejudicinį sprendimą paduotas dėl 1998 m. vasario 26 d. Europos Parlamento ir Tarybos direktyvos 98/10/EB dėl atvirojo tinklo nuostatos taikymo balso telefonijai ir dėl visuotinių telekomunikacijų paslaugų konkurencinėje aplinkoje (OL L 101, p. 24, toliau – Direktyva) 6 straipsnio 3 dalies išaiškinimo.

2 Šis prašymas paduotas byloje tarp KPN Telecom BV (toliau – KPN) ir Onafhankelijke Post en Telecommunicatie Autoriteit (Nepriklausoma pašto ir telekomunikacijų tarnyba, toliau – OPTA) dėl tam tikros informacijos, susijusios su KPN abonentais, suteikimo privačioms bendrovėms, sudarančioms abonentų telefonų numerių katalogus.

Teisinis pagrindas

3 Direktyvos 1 straipsnio 1 dalis nustato:

„Ši Direktyva skirta viešųjų fiksuoto telefono ryšio tinklų ir viešųjų fiksuoto telefono ryšio paslaugų atviro ir veiksmingo prieinamumo ir naudojimo atvirų ir konkurencingų rinkų aplinkoje sąlygoms suderinti pagal atvirojo tinklo teikimo (ATT) principus.

Šia Direktyva siekiama užtikrinti galimybę visoje Bendrijoje gauti tinkamos kokybės viešojo fiksuoto telefono ryšio paslaugas ir apibrėžti kompleksą paslaugų, kurios visiems naudotojams, įskaitant vartotojus, turėtų būti prieinamos pagal visuotinę paslaugą, atsižvelgiant į konkrečias valstybės narės sąlygas, prieinama kaina.“ (Pataisytas vertimas)

4 Direktyvos 2 straipsnio 2 dalies f punkte „visuotinė paslauga” apibrėžiama kaip „minimalus nurodytos kokybės paslaugų kompleksas, prieinamas visiems naudotojams, nepaisant jų geografinės vietos ir, atsižvelgiant į konkrečias valstybės narės sąlygas, prieinama kaina“.

5 Direktyvos 6 straipsnis nustato:

„1. Šio straipsnio nuostatoms taikomi atitinkamų asmens duomenų ir asmens privatumo apsaugą reglamentuojančių teisės aktų, tokių kaip Direktyva 95/46/EB ir Direktyva 97/66/EB, reikalavimai.

2. Valstybės narės užtikrina, kad:

a) abonentai turėtų teisę būti įrašomi į viešai gaunamus telefonų numerių katalogus ir prireikus tą įrašą patikrinti, pataisyti arba pašalinti;

b) visų dėl įrašymo neprieštaraujančių telefono abonentų, įskaitant fiksuoto, mobilaus ir asmeninio ryšio numerius, katalogai būtų prieinami naudotojams nacionalinės reguliavimo institucijos patvirtinta forma, spausdinta ar elektronine, ar abiem, ir reguliariai atnaujinami;

c) bent viena telefonų numerių pasiteiravimo tarnyba, apimanti visus įrašytus abonentų numerius, būtų prieinama visiems naudotojams, įskaitant viešojo mokamo telefono naudotojus.

3. Siekdamos užtikrinti 2 dalies b ir c punktuose nurodytų paslaugų teikimą, valstybės narės užtikrina, kad visos abonentams telefono numerius skiriančios organizacijos tenkintų visus pagrįstus prašymus gauti atitinkamą informaciją sutarta forma sąžiningomis, sąnaudomis pagrįstomis ir nediskriminuojančiomis sąlygomis.

4. Kad būtų užtikrintas šio straipsnio 2 dalies b ir c punktuose nurodytų paslaugų teikimas, valstybės narės užtikrina, kad visos abonentams telefono numerius skiriančios organizacijos tenkintų visus pagrįstus prašymus gauti atitinkamą informaciją sutarta forma sąžiningomis, sąnaudomis pagrįstomis ir nediskriminuojančiomis sąlygomis.“ (Pataisytas vertimas)

6 Nyderlanduose šia Direktyva apimamą sritį reglamentuoja 1988 m. spalio 26 d. Wet op de telecommunicatievoorzieningen (įstatymas dėl telekomunikacijų) (Staatsblad 1988, p. 520, toliau – WTV), taip pat 1998 m. lapkričio 10 d. Besluit ONP huurlijnen en telefonie (dekretas dėl skirtųjų linijų ir ATT telefonijos) (Staatsblad 1998, p. 639, toliau – BOHT), priimtas įgyvendinant šį įstatymą, konkrečiai kalbant, jo 7.1 ir 7.5 straipsnius.

7 BOHT 43 straipsnis nustato:

„Bet kuris numerį skiriantis <...>, pagal prašymą sutarta forma ir sąžiningomis, sąnaudomis pagrįstomis bei nediskriminuojančiomis sąlygomis, šiuos numerius kartu su susijusia informacija pateikia naudoti telefonų numerių katalogų sudarymo ir abonentų informacijos pasiteiravimo paslaugos teikimo tikslu <…>“

Pagrindinė byla ir prejudiciniai klausimai

8 KPN yra visuotinės balso telefonijos paslaugos teikėjas Nyderlanduose. Denda International vof, pakeitusi pavadinimą į Denda Multimedia BV (toliau – Denda), įsteigta Nyderlanduose, ir Topware CD‑Service AG (toliau – Topware), įsteigta Vokietijoje, tuo metu, kai buvo kreiptasi į prašymą dėl prejudicinio sprendimo pateikusį teismą, buvo bendrovės, prekiaujančios, be kita ko, spausdintais, taip pat elektroniniais, pagamintais iš pradžių kompaktiniuose diskuose, vėliau skirtais pateikti internete telefonų katalogais.

9 Iš nutarties dėl prejudicinio sprendimo matyti, kad Denda ir Topware paprašė PTT Telecom BV, kuris iki 1998 m. buvo KPN pirmtakas, pateikti duomenis, susijusius su jo balso telefonijos paslaugos abonentais, siekdamos sudaryti savo pačių telefonų katalogus. Šios dvi bendrovės, be pagrindinių duomenų, t. y. abonento pavardės, adreso, gyvenamosios vietos ir telefono numerių, taip pat, esant galimybei, jo pašto indekso ir nuorodos į tai, kad numeris yra naudojamas vien tik kaip telefakso numeris, buvo ypač suinteresuotos, kad būtų suteikti papildomi duomenys, esantys KPN pirmtako spausdinto telefonų katalogo baltuosiuose puslapiuose, išskyrus reklaminius skelbimus. Tokie papildomi duomenys buvo, pavyzdžiui, profesijos, kitų pavardžių, įrašymo į kitą savivaldybę arba abonentų kitų mobiliųjų telefonų numerių nurodymas.

10 KPN pirmtakas atsisakė suteikti šią papildomą informaciją Denda ir Topware. Be to, jis atsisakė jiems suteikti pagrindinius duomenis už mažiau nei 0,85 NLG už duomenį, o tai, bendrovių nuomone, buvo aiškiai per daug. Todėl šios bendrovės kreipėsi į OPTA prašydamos pripažinti, kad KPN pirmtakas pažeidė WTV ir BOHT nuostatas.

11 1999 m. rugsėjo 29 d. sprendimu OPTA nusprendė, kad, viena vertus, KPN nebuvo įpareigota suteikti Denda ir Topware pageidaujamų gauti papildomų duomenų ir, kita vertus, kad KPN paprašyta kaina už pagrindinių duomenų suteikimą turėjo būti mažesnė nei 0,005 NLG už duomenį.

12 KPN, taip pat Denda ir Topware dėl šio OPTA sprendimo pateikė skundus. Pastaroji dviem 2000 m. gruodžio 4 d. sprendimais pataisė savo pirminę poziciją ir nusprendė, kad KPN taip pat privalėjo suteikti ir papildomus duomenis, susijusius su vienu ar daugiau mobiliųjų telefonų numerių, abonento profesija, su galimu įtraukimu į kitų savivaldybių sąrašus.

13 KPN ir Denda savo ruožtu l’Arrondissementsrechtbank te Rotterdam (Nyderlandai) dėl šių sprendimų pateikė ieškinius, tačiau jie buvo atmesti kaip nepagrįsti. Le College van Beroep voor het bedrijfsleven, į kurį buvo kreiptasi apeliacine tvarka, kilo abejonių dėl nagrinėjamų WTV ir BOHT nuostatų aiškinimo atsižvelgiant į Direktyvą.

14 College van Beroep voor het bedrijfsleven manydamas, kad siekiant išspręsti jam pateiktą bylą būtina išsiaiškinti Direktyvos 6 straipsnio 3 dalį, nusprendė sustabdyti bylos nagrinėjimą ir pateikti Teisingumo Teismui šiuos prejudicinius klausimus:

„1. Ar Direktyvos 98/10/EB <...> 6 straipsnio 3 dalies žodžiai „atitinkama informacija“ apima tik susijusių organizacijų skirtus telefonų numerius, kartu su asmens, kuriam skirtas numeris, pavarde, adresu, gyvenamąja vieta ir pašto indeksu, taip pat su galima nuoroda į tai, kad numeris yra naudojamas (vien tik) kaip telefakso numeris, ar taip pat apima kitus duomenis, kuriuos turi minėtos organizacijos, pavyzdžiui, papildomą profesiją, kitą pavardę, kitą savivaldybę arba kitus mobiliųjų telefonų numerius?

2. Ar pirmajame klausime minėtoje nuostatoje nustatyta sąvoka „tenkintų visus pagrįstus prašymus <...> sąžiningomis, sąnaudomis pagrįstomis ir nediskriminuojančiomis sąlygomis“ reiškia, kad:

a) numeriai su asmens, kuriam skirtas numeris, pavarde, adresu, gyvenamąja vieta ir pašto indeksu, suteikiami vien tik už atlyginimą, neviršijantį juos skiriant naudojimui patirtų ribinių sąnaudų, ir

b) išskyrus a punkte nustatytus duomenis, kiti duomenys pateikiami už atlyginimą, skirtą padengti sąnaudas, kurių atžvilgiu šių duomenų teikėjas įrodo, kad jos buvo patirtos siekiant gauti ar pateikti šiuos duomenis?“

Dėl pirmojo klausimo

15 Pirmuoju klausimu prašymą dėl prejudicinio sprendimo pateikęs teismas iš esmės klausia, kokie yra duomenys, kuriuos apima Direktyvos 98/10 6 straipsnio 3 dalyje nustatyta sąvoka „atitinkama informacija“.

16 Visų pirma konstatuotina, kad Direktyvos 98/10 6 straipsnio 3 dalis nepateikia jokios sąvokos „atitinkama informacija“, susijusios su abonentais, kuriems organizacijos skyrė telefonų numerius ir kuri turi būti suteikta tretiesiems asmenims, apibrėžimo. Taigi ši nuostata aiškintina atsižvelgiant į jos taikymo aplinkybes ir į Direktyvos tikslą.

17 Iš šios Direktyvos 1 straipsnio 1 dalies antrosios pastraipos išplaukia, kad ja siekiama užtikrinti galimybę visoje Bendrijoje gauti tinkamos kokybės viešojo fiksuoto telefono ryšio paslaugas ir apibrėžti kompleksą paslaugų, kurios visiems naudotojams, įskaitant vartotojus, turėtų būti prieinamos pagal visuotinę paslaugą prieinama kaina ir, kaip matyti iš Direktyvos pavadinimo, – „konkurencinėje aplinkoje“.

18 Taigi Direktyva siekiama užtikrinti konkrečių visuotinių paslaugų teikėjo, bendrovių, veikiančių konkurenciniame sektoriuje, taip pat naudotojų, įskaitant vartotojus, interesų pusiausvyrą.

19 Kiek tai susiję visų pirma su visuotine paslauga, primintina, kad ji yra apibrėžta Direktyvos 2 straipsnio 2 dalies f punkte kaip apibrėžtas minimalus nurodytos kokybės paslaugų kompleksas, prieinamas visiems naudotojams, nepaisant jų geografinės vietos ir, atsižvelgiant į konkrečias valstybės narės sąlygas, prieinama kaina.

20 Komisija teisingai pažymėjo, kad iš Direktyvos 6 straipsnio 3 dalies pradžioje esančios formuluotės „siekdamos užtikrinti šio straipsnio 2 dalies b ir c punktuose nurodytų paslaugų teikimą“ išplaukia, kad valstybės narės pareiga užtikrinti, jog abonentams telefono numerius skiriančios organizacijos tenkintų visus pagrįstus prašymus gauti atitinkamą informaciją, patenka į visuotinės paslaugos teikimo sritį.

21 Taigi reikia išnagrinėti, kokie duomenys yra būtini, kad būtų užtikrintas tokios paslaugos teikimas.

22 Šiuo klausimu Direktyvos 6 straipsnio 2 dalies b punktas kaip tik mini, kad naudotojų priėjimo prie katalogų tikslais, juose pateikiami visų dėl įrašymo neprieštaraujančių telefono abonentų duomenys, įskaitant fiksuoto, mobiliojo ir asmeninio telefono numerius. Iš to išplaukia, tą teisingai pažymėjo KPN, kad šioje nuostatoje nepaminėti duomenys nėra būtini telefonų katalogui parengti vykdant visuotinės paslaugos pareigą.

23 Vis dėlto kyla klausimas, ar toks duomenų ribojimas suteikiant informaciją visuotinės paslaugos teikėjo konkurentams atitinka telekomunikacijų rinkos liberalizavimo, dėl kurio buvo priimta ši Direktyva, reikalavimus. OPTA ir Denda rimtai tuo abejoja ir tvirtina, kad tik platus suteiktinų duomenų sąvokos aiškinimas užtikrins sąžiningos konkurencijos lygį.

24 KPN nuomone, Direktyva nesiekiama leisti tretiesiems asmenims pasinaudoti visuotinės paslaugos teikėjo pastangomis, tokiomis kaip daug kainuojantis papildomų duomenų surinkimas, nes jos nėra jo įpareigojimų, susijusių su šios paslaugos teikimu siaurąja prasme, dalis. Bet koks kitoks Direktyvos aiškinimas iškreiptų konkurenciją tarp telefonų katalogus rengiančių įmonių, nes viena iš jų bus įpareigota padėti savo konkurentams, o jiems nebus taikomas abipusis įpareigojimas.

25 Šiuo klausimu šioje byloje nėra ginčijama, kad Direktyvoje daugelyje vietų primenamas jos tikslas – skatinti konkurencinės rinkos atsiradimą telekomunikacijų srityje. Kiek tai konkrečiai susiję su telefonų katalogais, Direktyvos septintojoje konstatuojamojoje dalyje nurodoma, kad „telefonų abonentų informacijos teikimo paslauga yra konkurencinė veikla“. Be to, šį tikslą patvirtina Direktyvos 6 straipsnio 3 dalis, numatanti tam tikros informacijos, susijusios su abonentais, pateikimą konkuruojančioms įmonėms.

26 Iš tikrųjų šioje valstybėje narėje telefonų katalogus rengiančių įmonių, tokių kaip Denda ir Topware, šalia visuotinės paslaugos teikėjo atsiradimas rodo, kad telefonų katalogų konkurencinė rinka veiksmingai išsiplėtė.

27 Tačiau neatmetama, kad pagrindinėje byloje atsisakymas pateikti nagrinėjamus duomenis galėtų daryti įtaką sąlygoms, kuriomis tokia konkurencinga įmonių teikiamų telefonų katalogų rinka gali vystytis. Dėl šių sąlygų Direktyvos 6 straipsnio 3 dalis nustato, kad jos turi būti „sąžiningos, sąnaudomis pagrįstos ir nediskriminuojančios“. Taigi, jeigu visuotinės paslaugos teikėjas laikosi šioje nuostatoje numatytų reikalavimų, jis neturi suteikti konkurentų pageidaujamų papildomų duomenų.

28 Iš to matyti, kad atsisakymas pateikti tretiesiems asmenims Direktyvos 6 straipsnio 2 dalies b punkte nenumatytus duomenis neprieštarauja telekomunikacijų rinkos liberalizacijai – vienam šios Direktyvos tikslų.

29 Galiausiai kalbant apie specifinių naudotojų, įskaitant vartotojus, interesus, tai būtent šie asmenys pagal Direktyvos 1 straipsnio 1 dalies antrąjį punktą turi pasinaudoti konkurencinėmis nagrinėjamos rinkos sąlygomis. Iš tikrųjų Direktyvos septintoji konstatuojamoji dalis skelbia, kad naudotojai ir vartotojai „nori abonentų katalogų ir bendros informacijos, apimančios visus išvardytus telefonų abonentus ir jų atitinkamus numerius (ypač fiksuoto, mobiliojo ir asmeninio ryšio telefono numerius)“, – šios sąlygos pakartojamos minėtos Direktyvos 6 straipsnio 2 dalies b punkte.

30 Be to, toks naudotojų informacijos poreikis taip pat atitinka teisę, išplaukiančią iš Direktyvos 6 straipsnio 2 dalies a punkto, – ne tik būti įrašytiems į telefonų katalogą, bet ir paprašyti visiškai arba iš dalies panaikinti tam tikrus jame nurodytus duomenis. Taip pat, tą teisingai pažymėjo Komisija, Direktyvos 6 straipsnio 1 dalis aiškiai daro nuorodą į tam tikras Bendrijos nuostatas, susijusias su asmens duomenų apsauga ir privačiu gyvenimu.

31 Be to, kitomis aplinkybėmis, tačiau tomis, kurios siejasi su Direktyvos 6 straipsnio 2 dalies taikymu, kaip nusprendė Teisingumo Teismas, iš šios nuostatos išplaukia principas, jog kiekvienas operatorius tvarko savo paties abonentų, kurie nepageidauja būti įrašyti į viešą telefonų numerių katalogą, ir nepraneša šių abonentų pavardžių telefonų numerių katalogo leidėjui (2001 m. gruodžio 6 d. Sprendimas Komisija/Prancūzija, C‑146/00, Rink., p. I‑9767, 68 punktas).

32 Taigi šioje byloje nebuvo ginčijama, kad asmens duomenų ir privataus gyvenimo apsauga yra pagrindinis veiksnys, į kurį turi būti atsižvelgiama nustatant, kokius duomenis operatorius turi suteikti konkuruojančioms trečiosioms šalims. Iš tikrųjų platus požiūris, kad operatorius turi suteikti visus jo turimus duomenis, išskyrus tik duomenis, susijusius su abonentais, kurie jokiu būdu nenori būti įrašyti į telefonų numerių katalogą, nėra suderinama nei su tokių asmenų duomenų, nei su privataus gyvenimo apsauga.

33 Vadinasi, tai, kad atsižvelgiama į konkrečius nagrinėjamų paslaugų naudotojų, įskaitant vartotojus, interesus, taip pat neparemia plataus sąvokos „atitinkama informacija“ aiškinimo.

34 Iš šių svarstymų, susijusių su tokiais skirtingais interesais, išplaukia, kad Direktyvos 6 straipsnio 3 dalyje nustatyta sąvoka „atitinkama informacija“ turi būti aiškinama siaurai. Taigi abonentams telefono numerius skiriančios organizacijos turi perduoti trečiosioms šalims tuos vien tik su abonentais, neprieštaraujančiais dėl jų įrašymo į skelbiamą telefonų numerių katalogą, susijusius duomenis, kurių pakanka, kad naudotojai galėtų kataloge identifikuoti jų ieškomus abonentus. Iš principo šie duomenys apima abonentų pavardę ir adresą, įskaitant pašto indeksą, taip pat vieną ar keletą tokios organizacijos skirtų telefonų numerių.

35 Todėl, tą teigia Komisija ir tą pažymėjo generalinis advokatas savo išvadų 28 punkte, yra įmanoma, jog nacionaliniu lygmeniu egzistuoja skirtumai tarp balso telefonijos paslaugų naudotojų paklausos. Ta apimtimi, kuria remiantis sąvoka „atitinkama informacija“ Direktyva nesiekiama visiškai suderinti visų kriterijų, kurie galėtų pasirodyti būtini identifikuojant abonentus, valstybės narės turi teisę nustatyti, ar, atsižvelgiant į konkrečias valstybės narės sąlygas, trečiosioms šalims turi būti suteikti tam tikri papildomi duomenys.

36 Į pirmąjį klausimą reikia atsakyti taip: sąvoka su abonentu susijusi „atitinkama informacija“, kurią turi pateikti visuotinės paslaugos teikėjas 1998 m. vasario 26 d. Europos Parlamento ir Tarybos direktyvos 98/10/EB dėl atvirojo tinklo teikimo balso telefonijai ir dėl visuotinių telekomunikacijų paslaugų konkurencinėje aplinkoje 6 straipsnio 3 dalies prasme, yra tik ta informacija, kuri yra susijusi su prieštaravimo būti įtrauktiems į skelbiamą abonentų sąrašą nepareiškusiais abonentais ir kurios pakanka telefonų numerių katalogo naudotojams identifikuoti jų ieškomus abonentus. Iš principo ji turi apimti šiuos duomenis: abonentų vardus (pavardes) ir adresus, įskaitant pašto indeksą, telefono numerį ar numerius, kuriuos jiems priskyrė atitinkama organizacija. Tačiau valstybės narės gali numatyti, kad naudotojams bus suteikti kiti duomenys, kai, atsižvelgiant į konkrečias nacionalines sąlygas, jų prireikia siekiant identifikuoti abonentus

Dėl antrojo klausimo

37 Prašymą dėl prejudicinio sprendimo pateikęs teismas antruoju klausimu iš esmės klausia, kokios su abonentu susijusios atitinkamos informacijos surinkimo, atnaujinimo ir suteikimo sąnaudos gali būti įtrauktos į duomenų suteikimo naudojimui kainą pagal Direktyvos 6 straipsnio 3 dalį.

38 Šiuo klausimu pakanka konstatuoti, tą teisingai pažymi OPTA ir Denda, kad pagrindinių duomenų, susijusių su abonentais, t. y. jų pavardžių, adresų ir telefonų numerių gavimas yra neatsiejamas nuo telefonijos paslaugos ir nereikalauja jokių ypatingų visuotinės paslaugos teikėjo pastangų.

39 Iš tikrųjų, tą pažymėjo generalinis advokatas savo išvados 49 punkte, sąnaudas, susijusias su duomenų gavimu ir jų pateikimu, skirtingai nei sąnaudas, patirtas siekiant juos suteikti trečiosioms šalims, bet kokiu atveju padengia balso telefonijos paslaugos teikėjas, nes jos jau yra įtrauktos į šios paslaugos sąnaudas ir pajamas. Tokiomis sąlygomis perleidžiant su duomenų gavimu ir pateikimu susijusias sąnaudas jų prašantiems asmenims, jos būtų nepagrįstai perdėtai kompensuojamos.

40 Iš to išplaukia, kad visuotinės paslaugos teikėjas gali prašyti iš telefonų numerių katalogų teikimo rinkoje konkuruojančių įmonių padengti su šiuo suteikimu susijusias papildomus sąnaudas, neįtraukiant šių duomenų gavimo sąnaudų.

41 Tačiau papildomų duomenų, kuriems gauti visuotinės paslaugos teikėjas pats patyrė papildomų sąnaudų, atveju išvada būtų kitokia. Tokiu atveju, jeigu visuotinės paslaugos teikėjas nusprendžia suteikti šiuos duomenis trečiosioms šalims, kai Direktyvoje nėra nustatyto įpareigojimo, jokia jos nuostata neprieštarauja tam, kad tokios papildomos sąnaudos būtų padengiamos trečiųjų šalių sąskaita, jeigu užtikrinama, kad tokios trečiosios šalys nėra diskriminuojamos.

42 Taigi į antrąjį klausimą reikia atsakyti, kad Direktyvos 98/10/EB 6 straipsnio 3 dalis tiek, kiek ji numato, kad atitinkama informacija yra pateikiama trečiosioms šalims sąžiningomis, sąnaudomis pagrįstomis ir nediskriminuojančiomis sąlygomis, reiškia, kad:

– visuotinės paslaugos teikėjas, pateikdamas tretiesiems asmenims su pavarde, asmenų adresu, taip pat jiems skirtu telefono numeriu susijusius duomenis, gali prašyti atlyginimo, padengiančio šių duomenų faktines suteikimo sąnaudas;

– kai paslaugos teikėjas suteikia papildomus duomenis, kurių jis nėra įpareigotas pateikti tretiesiems asmenims, jis turi teisę, be jų pateikimo sąnaudų, prašyti padengti tas sąnaudas, kurias jis pats patyrė gaudamas šiuos duomenis, jeigu užtikrinama, kad tretieji asmenys nėra diskriminuojami.

Dėl bylinėjimosi išlaidų

43 Kadangi pagrindinės bylos šalių atžvilgiu ši procedūra yra prašymą dėl prejudicinio sprendimo pateikusiame teisme vykdomo proceso dalis, bylinėjimosi išlaidų klausimą turi išspręsti šis teismas. Išlaidos, patirtos pateikiant pastabas Teisingumo Teismui, nėra padengiamos.

Remdamasis šiais motyvais Teisingumo Teismas (pirmoji kolegija) nusprendžia:

1. Sąvoka su abonentu susijusi „atitinkama informacija“, kurią turi pateikti visuotinės paslaugos teikėjas 1998 m. vasario 26 d. Europos Parlamento ir Tarybos direktyvos 98/10/EB dėl atvirojo tinklo teikimo balso telefonijai ir dėl visuotinių telekomunikacijų paslaugų konkurencinėje aplinkoje 6 straipsnio 3 dalies prasme, yra tik ta informacija, kuri susijusi su prieštaravimo būti įtrauktiems į skelbiamą abonentų sąrašą nepareiškusiais abonentais ir kurios pakanka telefonų numerių katalogo naudotojams identifikuoti jų ieškomus abonentus. Iš principo ji turi apimti šiuos duomenis: abonentų vardus (pavardes) ir adresus, įskaitant pašto indeksą, telefono numerį ar numerius, kuriuos jiems priskyrė atitinkama organizacija. Tačiau valstybės narės gali numatyti, kad naudotojams bus suteikti kiti duomenys, kai, atsižvelgiant į konkrečias nacionalines sąlygas, jų prireikia siekiant identifikuoti abonentus.

2. Direktyvos 98/10/EB 6 straipsnio 3 dalis tiek, kiek ji numato, kad atitinkama informacija yra pateikiama trečiosioms šalims sąžiningomis, sąnaudomis pagrįstomis ir nediskriminuojančiomis sąlygomis, reiškia, kad:

– visuotinės paslaugos teikėjas, pateikdamas tretiesiems asmenims su pavarde, asmenų adresu, taip pat jiems skirtu telefono numeriu susijusius duomenis, gali prašyti atlyginimo, padengiančio šių duomenų faktines suteikimo sąnaudas;

– kai paslaugos teikėjas suteikia papildomus duomenis, kurių jis nėra įpareigotas pateikti tretiesiems asmenims, jis turi teisę, be jų pateikimo sąnaudų, prašyti padengti sąnaudas, kurias jis pats patyrė gaudamas šiuos duomenis, jeigu užtikrinama, kad tretieji asmenys nėra diskriminuojami.

Parašai.